Siapa Sangka Impian Travel Bawa Akiey Jalani Latihan Praktikal Di Hospital Afghanistan

Travel ke Afghanistan telahpun dilakukan oleh beberapa traveller Malaysia. Tapi bagaimana pula jika menyertai latihan praktikal di hospital di negara ini? Ia semestinya satu pengalaman yang hanya dapat dirasai oleh segelintir mereka yang sanggup saja.

Namun itulah yang telah dilakukan oleh Dr Siti Fatimah Zaharah Zulkapli atau lebih mesra dipanggil Akiey di kalangan rakan-rakan. Gadis yang berasal dari Alor Gajah, Melaka ini merupakan graduan perubatan dari Palacky University, Olomouc, Czech Republic.

Menurut Akiey, beliau baru saja selesai menjalani internship sebagai House Job Doctor di salah sebuah hospital di Kabul, Afghanistan. Namun secara peribadi, saya lebih mengenali Akiey  kerana minat mengembara beliau.

Baiklah, tanpa buang masa mari kita berkenalan lebih lanjut dengan Akiey yang akan berkongsi tentang diri beliau serta pengalaman menarik sewaktu menjalani latihan praktikal di Afghanistan baru-baru ini.

Sejak bila minat mengembara. Dan kenapa? Masih ingat ke mana tempat pertama pergi?

Minat untuk travel sejak kecil. Saya masih ingat lagi, pada zaman persekolahan, saya lebih gemar menaiki bas ke sekolah petang berseorangan. Walhal ibu saya adalah guru di sekolah saya.

Sebolehnya saya ingin menaiki bas meskipun ibu akan ke sekolah dengan kereta. Saya dari kecil suka merayau dengan basikal di sekitar kampung dan bas ke bandar. Mungkin dari situ, sudah melatih diri berdikari dan lebih berani.

Kami sekeluarga pernah menetap di Lancaster, United Kingdom ketika ayah menyambung Masters di sana. Pantang ada cuti sekolah, ayah akan membawa kami adik-beradik semua berjalan-jalan sekitar UK. Pulang di Malaysia pun juga begitu.

Aktiviti travel semakin giat sejak saya menyambung pelajaran perubatan ke Czech Republik. Meskipun telah habis pengajian, saya masih meneruskan travel addiction saya dan terbaru, saya berada di Afghanistan yang merupakan negara ke 53 saya. Alhamdulillah

Apa pula yang mendorong Akiey untuk memilih doktor sebagai kerjaya?

Secara jujur, cita-cita sejak kecil adalah menjadi seorang pemandu Formula 1 terhebat di dunia. Harapan ibu ayah pada saya pula adalah untuk menjadi seorang doktor pakar.

Meskipun pada awalnya, niat saya cuma hanya menuruti kemahuan keluarga, tetapi Alhamdulillah, berkat doa ibu ayah, saya temui minat dan misi kehidupan dalam perjalanan saya menjadi seorang doktor.

Memang benar bahawa keberkatan hidup itu terletak bersama keberkatan dan restu ibu ayah. Doa ibu ayah makbul. Saya sangat bersyukur dengan pilihan ini.

Banyak impian dan angan-angan juga dapat saya realisasikan sepanjang perjalanan menjadi seorang doktor terutamanya dalam aspek travel. Dan minat memandu juga saya telah salurkan pada bisnes ‘travel agency’ di mana saya adalah pemandu dan juga tour guide untuk pelanggan-pelanggan saya di sekitar Eropah.

Travel agency adalah kerja separuh masa yang saya jalankan dan kini menjadi salah satu sumber wang untuk saya menampung perbelanjaan hidup di Eropah.

Alhamdulillah, saya tidak menyesal bahkan teramat bersyukur dengan keputusan ini. Sememangnya doa ibu ayah tiada hijab dan banyak sangat hikmah kehidupan saya pelajari sepanjang perjalanan saya menjadi seorang doktor.

Minat terhadap bidang ini semakin bercambah hari demi hari dan kini saya berazam untuk memberikan yang terbaik dalam bidang yang saya ceburi ini.

Peluang Jalani latihan perubatan di Afghanistan

Saya berkhidmat di Blossom Health Care Center, Kabul, Afghanistan. Saya bertugas sebagai House Job Doctor dalam tempoh yang sangat singkat bagi saya, iaitu sebulan.

Perancangan untuk ke Afghanistan bukanlah dirancang setahun lalu. Niat untuk datang ke Afghanistan sudah lama membakar dalam tetapi ilham untuk menjalankan praktikal di sini muncul ketika saya pulang ke Malaysia baru-baru ini.

Alhamdulillah, saya bersyukur kepada Allah kerana telah merealisasikan impian saya ini pada usia yang masih muda dan sihat fizikal.

Sejujurnya, saya membayangkan 5-10 tahun akan datang, saya berkhidmat sebagai doktor sukarelawan di negara bergolak seperti Afghanistan, mahupun mana-mana negara dalam situasi mendesak yang memerlukan doktor.

Jadi, internship di Afghanistan ini bagaikan suatu mimpi, dan Tuhan sangat penyayang! Terlalu banyak pengalaman berharga telah saya perolehi sepanjang perkhidmatan saya sebagai House Job Doctor di Afghanistan dan ianya pasti adalah pengalaman paling manis dan bermakna dalam perjalanan karier medikal saya.

Keazaman untuk datang ke Afghanistan didorong oleh berbagai niat. Saya memilih Afghanistan pada mulanya kerana ingin tahu bagaimana sistem pengurusan kesihatan di negara dunia ke 3 seperti di Afghanistan.

Negara Afghanistan sedikit sebanyak memberikan vibes atmosfera bekerja di negara perang. Secara umumnya Afghanistan sudah pun diistiharkan bebas daripada peperangan.

Tetapi masih ramai masyarakat luar yang tidak tahu bahawa masih berlalu perang antara tentera Afghanistan dan pihak Taliban di beberapa daerah. Menurut warga tempatan, Kabul yang merupakan ibu negara adalah daerah paling selamat, namun ada juga kejadian pengebom berani mati baru-baru ini di bandar ini.

Bukan niat saya untuk menakut-nakutkan pembaca, tetapi inilah realiti yang harus anda tahu serta risiko yang perlu diambil kira sebelum merancang datang ke Afghanistan.

Secara peribadi saya juga dalam proses istikharah kerana keliru dalam memilih apakah jalan terbaik yang harus dipilih untuk karier medikal saya pada masa akan datang.

Saya ingin meneroka kemampuan dan kecenderungan saya. Saya berharap perjalanan saya di Afghanistan ini akan memberikan panduan lebih jelas dengan misi hidup saya pada masa akan datang. Alhamdulillah saya temuinya di Afghanistan.

Tapi, apa sebenarnya yang membuatkan saya datang ke Afghanistan adalah keinginan untuk bertemu dan berinteraksi dengan orang tempatan terutamanya wanita disebalik burqa (atau Chadori).

Sifat ingin tahu yang membuak-buak dan mencari kebenaran tentang kehidupan warga Afghanistan yang dikatakan hidup tertindas terutamanya kaum hawa sepertimana yang digambarkan di media dunia.

Saya ingin korek kisah hidup mereka. Saya ingin lihat wajah di sebalik kain dan jaring biru. Saya ingin berinteraksi dengan wanita-wanita ini.

Tiada ibu bapa yang tidak akan melatah jika anaknya mahu ke negara bergolak, tambahan pula saya seorang wanita yang travel secara solo. Saya juga tidak mahu ibu dan ayah terlalu risau dengan keadaan saya, tetapi hati sudah nekad untuk menjayakan misi personal saya ini.

Setelah urusan dengan pihak hospital dari Kabul selesai, baru saya memberitahu ibu saya. Ibu pada awalnya tidak mahu saya pergi kerana risau.

Bahkan sehari selepas saya memberitahu ibu, telah berlaku kejadian suicide bomb di Kunduz yang melibatkan kematian beberapa tentera Amerika. Berita itu membuatkan ibu lagi tidak bersetuju dengan keputusan saya untuk ke Afghanistan.

Namun, Alhamdulillah, pertemuan pertama kali saya dan ibu bersama Kak Ida di Shah Alam telah berjaya meleraikan kerisauan beliau. Somehow there’s magical words shared by Kak Ida that soften my mother’s heart.

Mungkin kerana Kak Ida yang juga seorang ibu lebih memahami jiwa ibu saya, lantas berjaya memujuk ibu saya untuk meredhakan pemergian saya ke Afghanistan. Percaya atau tidak, selepas pertemuan ibu, saya dan Kak Ida di Shah Alam, ibulah yang menemani saya ke Embassy of Afghanistan di Wisma Sin Heap Lee.

Saya juga telah memberitahu Angah, abang saya tentang misi rahsia saya ke Afghanistan. Angah tidak bersetuju dengan kerja gila saya. Katanya, jika sudah ada cop visa Afghanistan dalam passport, pergerakan travel untuk negara-negara tertentu akan terbatas dan hanya mendatangkan masalah.

Saya faham kerana beliau lebih arif dengan hal-hal seperti ini kerana Angah telah pun ke negara bergolak seperti Selatan Sudan untuk urusan kerja.

Di sini, saya turut ingin memohon maaf kepada ayah saya, Tn Hj Zulkapli Othman, kerana anaknya ini tidak memberitahu niat untuk ke Kabul sehinggalah saya menjejakkan kaki pada hari pertama saya bekerja di sini.

Langkah degil saya ini tidak patut diikuti oleh rakan-rakan ya. Saya cuma tidak mahu ayah dan ibu risau dengan anak perempuan dia ini. Alhamdulillah, kedua ibu bapa saya sudah dimaklumkan dan respon mereka sangat positif.

I would like to give a HUGE thanks to my parents and family who’ve been incredibly supportive with what I’ve been doing for the past years up till now. Thank you for not giving up on me! (Okober 2, 2016 sebelum berlepas ke Iran)

Perasaan sewaktu pertama kali menjejak kaki di Afghanistan

MasyaAllah, gembira tak terhingga, excited macam pergi ke bulan! Saya memang tak tidur sepanjang perjalanan dari Dubai ke Kabul. Mata bulat sepanjang penerbangan!

Tambahan pula, saya terlalu asyik melihat struktur mukabumi Afghanistan dari pandangan langit (dalam kapal terbang). Subhanallah negara ini sungguh kaya dengan gunung-ganang yang sungguh cantik!

Saya masih ingat saat-saat saya menjejakkan kaki di luar lapangan terbang Hamid Karzai Kabul. Saya telah diingatkan oleh seorang rakan yang pernah travel di Afghanistan untuk tidak tunggu di luar lapangan terbang kerana kecenderungan polis untuk mengesyaki sesuatu.

Namun ketika itu, saya harus mencari contact saya iaitu Dr Bahar, Pengarah Perubatan Hospital yang akan menjemput saya di airport. Saya gagal menghubungi beliau dan beliau juga tidak dapat menghubungi saya.

Di ruang letak kereta, terdapat banyak askar tempatan dan askar Amerika. Mereka memerhatikan saya dengan pandangan pelik. Baru saya sedar keliling saya cuma saya seorang sahaja wanita yang berlegar di airport.

Tambahan pula, ketika itu saya memakai turban dan mungkin itulah menampakkan lagi jelas saya adalah orang luar yang baru tiba di bumi Afghanistan.

Setelah beberapa ketika, saya didatangi beberapa pegawai askar.
‘Where are your from?’
 ‘Who are you waiting for?’

‘I’m from Malaysia. I am waiting for a friend to come and pick me up here in the airport. Can you help me? This is his number , I can’t reach him.’

Cuak juga. Badan besar-besar tentera-tentera yang mengelilingi saya. Dan ketika itu hanya saya seorang wanita di kawasan tersebut.

Lelaki itu menggunakan telefon bimbitnya untuk menghubungi Dr Bahar. Mereka tidak meninggalkan saya dan menunggu sehingga kedatangan pemandu Dr tersebut.

And that was a very good introduction and how I was welcomed by the people of Afghanistan!

Menerima layanan baik sepanjang di Afghan

Bumi Afghanistan tidaklah seperti yang digembar-gemburkan di media. Apa yang media tidak ceritakan adalah betapa normalnya kehidupan masyarakat di sini. Ye, normal bagi masyarakat sini.

Afghanistan kini berada di fasa pemulihan selepas terhentinya sejarah panjang peperangan di negara ini. Telah ramai rakyat Afghanistan yang keluar dari negara ini sebagai pelarian mencari perlindungan ke serata dunia.

Populasi pelarian terbesar adalah terdiri daripada rakyat Afghanistan. Namun rakyat yang masih tinggal di negara ini masih berharap Afghanistan akan kembali hebat sepertimana ia merupakan pusat ilmu terunggul selepas Baghdad pada zaman kegemilangan Islam suatu ketika dahulu.

Hari-hari mereka akan bertanyakan keadaan saya. Daripada pengarah hospital, askar hingga pakcik kedai depan hospital pun, jika mereka terserempak dengan saya, pasti mereka akan menegur,

Hari-hari ada sahaja orang belanja makan, minum dan pelbagai bentuk kasih sayang ditonjolkan oleh orang-orang tempatan kepada saya. Rasa macam selebriti segera pula di sini. Hari-hari mereka akan bertanyakan keadaan saya.

Di hospital pula, kesemua doktor dan pekerja sudah dimaklumkan kedatangan saya, dari Malaysia yang berkhidmat sebagai House Job doctor di Blossom. Terlalu banyak ilmu baru saya perolehi di sini.

Doktor-doktor sudi melayan setiap persoalan saya dan memberikan tunjuk ajar. Dr Mansoor Jamal, pengarah hospital sendiri bertemu dengan saya sebagai tanda menghargai kedatangan saya dari jauh. Mereka sangat humble dan suasana kerja seperti ini sebenarnya adalah dream work place saya!

Saya merasakan kehadiran saya di sini sangat diterima oleh orang-orang tempatan. Jemputan datang makan ke rumah mereka dan jemputan kahwin ada sahaja setiap minggu. Perut saya pun sangatlah bahagia di sini. Setiap masa kenyang!

Dalam tempoh sebulan ini, terlalu banyak pengalaman manis dan saya sendiri tidak tahu nak pilih memori mana satu untuk diceritakan.

Paling best dari segi pengalaman bekerja di sini adalah saya dapat mengendalikan pembedahan pertama saya! Jika ikut realiti HO-ship di Malaysia, saya harus berebut dengan HO dan MO lain untuk mendapatkan tempat sebagai Assistant Surgeon.

Jika ikut realiti surgery residency pula, saya hanya akan dapat mengendalikan pembedahan sendiri kebiasaannya bermula pada Y2 surgery residency!

Tetapi internship di Afghanistan ini telah melakarkan memori terindah dalam karier medikal saya kerana saya dapat mengendalikan pembedahan sebagai surgeon meskipun saya masih sangat baru dalam profession ini.

Alhamdulillah saya cukup bersyukur dengan peluang yang Allah berikan. Saya sangat terharu dengan kepercayaan yang diberikan oleh doktor di sini. Sesuatu yang saya tidak rancang dan bayang pun sebelum saya menjejaki Kabul!

Melihat sendiri majlis perkahwinan orang Afghanistan juga adalah satu pengalaman sangat berharga. Di Afghanistan, majlis diadakan berasingan antara lelaki dan wanita.

Biasanya majlis bermula dari jam 5 petang hingga tengah malam. Majlis mereka amatlah sakan dan sangat meriah! Di luar dewan, semuanya nampak normal.

Kebanyakan kaum wanita dengan pemakaian burqa dan chadori dan hanya kelihatan beberapa sahaja yang datang dengan pakaian warna warni. Saya ingat itulah cara pemakaian mereka ke majlis undangan perkahwinan.

Melangkah masuk ke perkarangan dewan, saya lihat kaum wanita yang datang dengan burqa dan litup penuh dengan Chadori menanggalkan chadori mereka dan tampil dengan baju penuh kerlipan. Wajah mereka dihiasi solekan menonjolkan kecantikan wanita Afghan. Memang saya culture shock!

Tidak alami sebarang peristiwa kurang menyenangkan

Alhamdulillah tiada mimpi ngeri. Saya berdoa agar dijauhkan pengalaman ngeri, pahit, kes pelik ataupun berhantu. Di Afghanistan, soal keselamatan adalah isu serius.

Ketika keberadaan saya di Afghanistan, pihak pengurusan hospital sangat menitik berat keselamatan saya. Ke mana sahaja saya pergi, saya wajib memberitahu pihak hospital.

Askar yang menjaga hospital juga sudah dimaklumkan untuk melaporkan jika saya keluar bersendirian di luar kawasan hospital. Ini berikutan beberapa laporan kejadian penculikan warga asing di Kabul.

Sewaktu di minggu kedua saya di Kabul, seorang doktor pakar kulit warga Afghanistan yang bermastautin di Austria yang pulang ke Kabul telah dilaporkan diculik. Hal ini menyebabkan pihak hosptal risau tentang keselamatan kepada saya.

Sememangnya ada ketika saya merasakan saya seperti di dalam penjara! Saya hanya dibenarkan keluar dengan izin Dr Bahar, dan tidak dibenarkan sama sekali keluar berseorangan.

Saya terpaksa akur kerana memikirkan kesan buruk yang lebih besar jika apa-apa menimpa saya. Jadi, setiap kali cuti bekerja iaitu hari Jumaat, rakan-rakan doktor  akan menemani saya keluar.

Mata sepet saya ini telah membawa banyak memori lucu. Sudah banyak kali orang tempatan menyalah anggap saya adalah orang Afghanistan, iaitu dari kaum Hazara.

Petah mereka berbicara bahasa Pashto dengan saya kerana mereka ingat saya doktor wanita kelahiran Afghanistan. Selalunya saya anggukkan sahaja sampai rakan-rakan doktor lain meng’kantoi’kan saya.

Pernah waktu saya di lapangan terbang, kamera GoPro saya tertinggal di salah satu check point. Setibanya saya di kaunter imigresen, seorang polis datang bertanya secara tiba-tiba, “did you have your camera?”

Ya Rabbi! Baru saya sedar GoPro saya hilang! Kemudian polis itu membawa saya ke luar lapangan terbang.

“Okay, you stay here. Someone will come and give you your camera.”

Terus saya teringat pesanan salah seorang rakan doktor di hospital supaya berhati-hati dengan barang berharga. Katanya, “if you leave your things in Afghanistan, you will never get it back!”

Saya ini memang cuai jugalah orangnya. Dalam sejarah hidup travel ini, memang banyak kali juga saya asyik hilang barang. Tetapi rezeki saya berjumpa dengan orang-orang baik. Saya akan dapat barang saya balik.

Dan siapa sangka, di Afghanistan kisahnya terbalik. Saya sendiri tidak perasan barang saya hilang dan polis di lapangan terbang yang datang kepada saya dan tanyakan jika saya kehilangan kamera.

Alhamdulillah, GoPro saya dapat balik dan ini adalah gambar kenangan saya bersama pegawai polis di lapangan terbang.

Perbezaan ketara yang dapat dilihat di sana

Banyak bezanya. Negara dunia ketiga seperti Afghanistan sememangnya jauh dibelakang dari segi aspek peralatan moden perubatan jika dibandingkan dengan Czech, Germany mahupun Malaysia.

Pertama, banyak penyakit yang tidak atau jarang ditemui di negara lain boleh di lihat di Afghanistan. Penyakit Pulmonary Tuberculosis adalah sesuatu yang normal ditemui di hospital.

1 daripada 5 pesakit adalah suspek untuk TB. Untuk vaksinasi di Afghanistan, ramai di kalangan rakyat mereka tidak mendapat suntikan vaksin. Penyakit berjangkit seperti Polio juga ada di beberapa daerah di luar Kabul.

Organisasi perubatan luar negara, penggiat perubatan dan sukarelawan medikal seperti dari Eropah, Amerika telah banyak masuk ke kawasan luar bandar terpencil bagi menjalankan misi perubatan vaksinasi dan rawatan percuma.

Insititusi perubatan dan hospital di bandar-bandar juga banyak ditubuhkan oleh negara-negara maju seperti American Medical Centre (Amerika), DK-German Medical Diagnostic Centre (Jerman), French Medical Institute for Children dan dan juga badan-badan NGO luar seperti Cure International Hospital, serta banyak lagi.

Surgical cases banyak juga yang menarik. Terdapat pesakit yang tinggal jauh di pedalaman, di luar Kabul memerlukan rawatan pembedahan segera terpaksa travel beberapa hari untuk sampai ke hospital.

Namun akhirnya kondisi kesihatan beliau menjadi lebih teruk apabila tiba di hospital. Menurut rakan-rakan doktor, kelengkapan alatan pembedahan juga memerlukan penambah-baikan.

Untuk aspek psikologi pula, diagnosis untuk masalah dan simptom depressi adalah lebih tinggi di kalangan wanita di negara ini. 60 ke 80% wanita di Afghanistan menderita dengan masalah anxiety dan depression.

Dari segi aspek diagnostik medikal, kemudahan seperti MRI, CTscan, Sonography, Endoscopic ada di hospital dan klinik swasta.

Dari aspek surgical pula, terdapat beberapa hospital yang mula berjinak dengan Laparoscopic Surgery tetapi masih sedikit. Robotic surgery seperti di Eropah tidak ada di sini.

Kebanyakan kes pembedahan mereka masih menggunakan kaedah pembedahan klasik. Pembedahan kosmetik juga kini semakin mendapat perhatian. Permintaan bagi jenis pembedahan kosmetik ini lebih menjurus kepada memulihkan kesan daripada kecederaan perang kepada fizikal mereka.

Ketika pembedahan juga, ada sahaja ketika bekalan elektrik putus hingga membuatkan kami terpaksa mengendalikan pembedahan dengan bantuan lampu suluh dari telefon bimbit. Ia merupakan satu pengalaman baru yang tidak dapat saya lupakan.

Paling menarik perhatian saya adalah, di Afghanistan tiada pengurusan khas untuk pesakit kanser. Untuk surgical intervention, mereka memliki ramai pakar bedah tetapi tiada kemudahan rawatan seperti Chemotherapy dan Radiotherapy. Kemudahan rawatan terkini seperti PCI untuk rawatan coronary syndrome juga tiada di sini.

Secara amnya, kemudahan perubatan lebih mudah didapati di bandar-bandar besar seperti Kabul, Herat dan Mazar e Sharif. Tidak semua daerah memiliki hospital apatah lagi di pedalaman.

Bahkan masih ada kawasan yang tiada bekalan elektrik. Ketiadaan dan limitasi kemudahan perubatan di Afghanistan mendesak penduduk mereka untuk travel ke sempadan Pakistan atau terbang ke India bagimendapatkan rawatan lanjut.

Pengurusan masalah pesakit di sini pula lebih banyak bergantung kepada rawatan ubat- ubatan (pharmacotherapy) dan surgical intervention.

Dengan masalah dan limitasi di negara Afghanistan ini, saya merancang untuk menjalankan program usahasama antara hospital di Afghanistan dengan hospital di Malaysia. Namun masih terlalu awal untuk saya katakan kerana kertas cadangan pun masih dalam bentuk draf.

Di Afghanistan, terdapat 2 bahasa penting iaitu Dari (Farsi) dan Pashto. Di Kabul, lebih kurang 70% penduduk di sini menggunakan bahasa Dari dan selebihnya bahasa Pashto.

Rakan-rakan dari kalangan pelajar perubatan yang membuat praktikal banyak memberikan saya tunjuk ajar. Bahkan mereka juga membantu saya menterjemahkan soalan-soalan anamnesis (ambil sejarah kesihatan pesakit) dalam bahasa Dari dan Pashto.

Jadi, setiap hari saya praktis bercakap bahasa Dari dan Pashto serta cuba berbicara dengan pesakit. Namun, rakan-rakan doktor dan pelajarlah yang banyak memudahkan kerja saya sebagai House Job Doctor.

Seperti yang saya katakan di atas, mata sepet saya telah membuatkan ramai orang tempatan menyalah-anggap saya adalah kelahiran Afghanistan kerana perkaitan dengan kaum Hazara. Sepet-sepet cina.

Petah mereka berbicara Pashto dan Dari dengan saya kerana menyangka saya orang tempatan. Sebenarnya ini memberikan saya kelebihan kerana lebih mudah untuk saya mendekati pesakit wanita dan ahli keluarganya.

Kebanyakan doktor di hospital pula pandai berbahasa Inggeris. Dalam masa sebulan, boleh dikatakan saya sangat rapat dengan pekerja-pekerja hospital, tidak kira doktor, nurse, askar pengawal, bahkan juga pakcik kantin!

Kebanyakan mereka ingin berbicara bahasa Inggeris bersama saya dan apabila saya bertanyakan khabar dalam bahasa Dari atau Pashto, sungguh mereka gembira kerana saya boleh berbicara dalam bahasa mereka!

Kerja di hospital memungkinkan saya bertemu ramai rakyat tempatan. Namun dek kerana halangan bahasa, komunikasi menjadi agak terbatas. Untuk itu, saya cuba mendapatkan bantuan rakan-rakan untuk mentafsirkan apa yang diceritakan oleh pesakit. Pelbagai cerita pesakit dan juga kisah personal dari doktor di hospital saya cuba korek.

Sememangnya perjalanan hidup orang-orang Afghanistan bukan mudah. Kata pemimpin mereka, ini merupakan perjuangan agama. Namun, rakyatlah paling menderita. Hampir 40 tahun Afghanistan jatuh dalam kancah peperangan. Sayang sekali negara ini telah banyak menghabiskan masanya dengan perang.

Hak pendidikan dan pekerjaan untuk kaum wanita terhad. Hanya kini terlihat perubahan mula memihak kepada wanita yang tinggal di bandar. Sudah ada ahli politik wanita di parlimen.

Dan sejak 10 ke 15 tahun lalu, kaum wanita sudah mula berjinak-jinak menyambung pembelajaran dan diber ruang bekerja di sektor kerajaan. Namun, jumlahnya masih terlalu kecil.

Di pedalaman pula lain kisahnya. Kebanyakan keluarga tidak memberikan hak pendidikan kepada anak perempuan. Ada yang dikahwinkan pada usia muda dan fokus mereka hanyalah menjadi suri rumah.

Satu lagi perkara normal bagi kaum lelaki di sini, setiap seorang lelaki berkahwin dua,tiga dan empat. Anak lebih daripada 10 adalah biasa. Cuma paling sedih apabila anak-anak tersebut hanya dihantar menjadi askar kerana keluarag tiada duit untuk hantar mereka ke sekolah.

Perskripsi ubat anti-depress adalah antara yang tertinggi di kalangan wanita Afghanistan. Boleh kata setiap hari, dalam 10 pesakit wanita, 7 atau 8 daripadanya datang dengan simtom depressi.

Di jalanan, saya lihat begitu ramai pengemis tanpa mengira usia, lelaki mahupun wanita. Wanita yang mengemis itu semuanya memakai burqa. Lelaki muda bertempang, tidak sempurna anggota tubuh badannya. Mungkin inilah bukti peninggalan perang.

Apa yang saya ingin simpulkan di sini, saya terkesan melihat realiti kehidupan di sini. Pedih hati saya tiap kali saya mendengar kisah depresi kaum wanita Afghanistan. Apakah benar saya berada di negara yang bangga memperjuangkan agama Islam tetapi politiknya jelas penuh korupsi, rakyat menderita?

Jalankan bisnes sambilan untuk tampung kos travel

Ramai mempersoalkan bagaimana saya lepasan universiti ini mampu datang ke Afghanistan dan kebanyakannya ‘jump into conclusion’ bahawa saya adalah dari kalangan keluarga berada. Itu silap sama sekali.

Alhamdulillah saya kini menampung sepenuhnya perbelanjaan travel saya melalui bisnes travel agency dan clothing apparel.

Travel-agency yang saya tubuhkan iaitu AWESOME ADVENTURE telah dimulakan pada awal tahun ini bagi menampung kelas bahasa dan kehidupan di Jerman. Dan Alhamdulillah agensi ini telah membawa saya menjelajah hampir  ke seluruh Eropah, termasuk negara-negara Balkan.

Jika anda berminat untuk tahu dengan lebih lanjut, boleh lawati Facebook Page dan Instagram AWESOME ADVENTURE.

Tiada resepi yang istimewa untuk dapatkan dana travel. Lepasan universiti seperti saya tidak mempunyai aset besar seperti kereta atau rumah. Pastinya, jalan biasa seperti bekerja dua-tiga pekerjaan dan jimat segalanya adalah cara untuk saya mendapatkan dana untuk travel.

Di Jerman juga, saya mengumpul dana travel melalui kerja sambilan sebagai seorang pembantu tukang masak di restoran Melayu. Namun sekarang saya sudah berhenti.

Jika anda datang berkunjung ke Frankfurt, boleh singgah restoran Melayu yang baru beroperasi sejak bulan Ogos lalu iaitu, PANDAN – A TASTE OF MALAYSIA restaurant.

Oleh sebab nafsu terhadap travel yang mendalam, saya lebih gemar berpuasa shopping dan kurangkan perbelanjaan kepada makanan mahupun barang peribadi yang tidak perlu.

Untuk projek akan datang, saya kini dalam perancangan untuk aturkan program usahasama antara hospital dari Afghanistan dengan hospital di Malaysia. Masih terlalu awal untuk saya katakan kerana proposal pun masih dalam draft.

Negara Malaysia dipandang tinggi di Afghanistan. Saya telah tunjukkan minat saya kepada pihak pengurusan hospital dan juga rakan-rakan doktor di sini (Afghanistan) dan mereka menyambut baik proposal ini.

Saya juga telah berinteraksi dengan beberapa wakil doktor dari institusi perubatan dari Malaysia dan mereka turut memberikan respon positif dengan program usahasama ini.

Jika ada mana-mana ndividu mahupun institusi yang berminat untuk terlibat dalam sesi pertukaran idea bagi membantu penambahbaikan institusi kesihatan di Afghanistan, anda boleh hubungi saya.

Target saya untuk projek ini adalah ingin membawa pakar-pakar doktor dari Malaysia (menjadi wakil institusi) datang ke Afghanistan dan lihat sendiri sistem kesihatan di sini, begitu juga sebaliknya – doktor dari Afghanistan melawat hospital-hospital di Malaysia.

Saya berharap hubungan 2 hala antara penggiat perubatan Afghanistan dan Malaysia akan membuahkan kesan positif kepada penambahbaikan sistem kesihatan di Afghanistan.

Pesanan buat para gadis yang ingin travel solo

1. Jangan takut untuk keluar mengembara.

Pada masa kini, sudah semakin ramai orang keluar mengembara dan maklumat sudah banyak di internet atau buku travel. Jika takut kerana tiada pengalaman, mulakan dengan travel secara berkumpulan bersama rakan-rakan atau keluarga. Percayalah, dunia ini tidaklah seseram yang anda sangkakan.

Ketika mengembara, jika sesat, jangan khuatir. Itu normal ketika mengembara. Walau bagaimanapun, solo traveler wanita yang sesat dan kelihatan keliru dengan arah jalan dsb seringkali akan menarik perhatian orang lain.

Jadi, cuba berjalan dengan penuh yakin secara natural. Jika rasa tidak yakin dengan arah anda, use your best judgement and seek help. Tiada siapa yang mula mengembara dengan penuh keyakinan.

Seperti yang saya katakan tadi, tiada siapa yang mula mengembara dengan keyakinan yang tinggi atau tiada rasa takut. Keyakinan akan datang selang masa dengan pengalaman mengembara. Lama kelamaan anda akan lebih berani dan yakin untuk mengembara. Tetapi, mulakan mencabar diri anda dari sekarang!

4. Traveling alone doesnt mean you’ll be alone. Solo travel doesn’t equal loneliness.

Point ini sangat penting. Mengembara seorang diri tidak semestinya anda akan sentiasa berseorangan atau membuatkan anda rasa keseorangan. Anda akan bertemu orang baru sepanjang perjalanan anda.

Banyak peluang untuk berkenalan rakan baru dan tempat terbaik untuk memulakannya adalah di hostel. Di hostel, anda akan bertemu dengan solo traveler lain.


Bagaimana Mengembara Selama 2 Tahun Mengubah Pandangan Gadis Ini Tentang Hidup

Sejak mula-mula mengenali gadis ini kira-kira 2 tahun lepas di mana di ketika itu saya masih baru menjadi editor Vocket.

Bermula dengan salam perkenalan melalui PM di Facebook, persahabatan kami dirapatkan dengan pertemuan setahun kemudian sewaktu beliau kembali seketika ke Malaysia.

Dan kini selepas 2 tahun bergelar pengembara sepenuh masa, beliau kembali ke tanahair selepas menempuh perjalanan dan pengembaraan lasak di Amerika Selatan selama 6 bulan. Dan apa yang saya lihat sehingga  kini, beliau masih orang yang sama.

Antara kerja gila yang telah dilakukan beliau sepanjang 2 tahun menjadi pengembara sepenuh masa adalah menjelajah beberapa negara di Benua Afrika, berkhemah (wild camping) di pergunungan Amerika Selatan, hitch-hiking, menunggang motorsikal buatan China, meneroka safari, dan melihat kehidupan penduduk asli di Amazon serta melakukan terjunan bungee.

Semua ini dilakukan oleh gadis ini bersama teman baik beliau. Travel gaya bajet itulah rencah pengembaraan mereka. Mari saya kenalkan anda dengan gadis ini – Bijan M Baki. Ikuti temubual saya bersama beliau di bawah.

Bijan: Nama saya Bijan dan travel partner in crime saya bernama Kim. Saya Melayu, dia Cina dan kami warga Malaysia.

Vocket: Sejak bila berhenti kerja dan dah berapa lama mengembara?

Bijan: Bulan Julai tahun 2014 ialah bulan terakhir kami bekerja. Sebulan kemudian, pada 8/8/2014 kami terbang ke Ulaan Bataar di Mongolia. Kami kembali menjejakkan kaki ke tempat di mana kami bermula pada 8/9/2016 , tepat-tepat 25 bulan kemudian.

Vocket: Negara manakah yang telah Bijan dan Kim jejaki selama 2 tahun ini?

Bijan: Kami bermula dari Mongolia, kemudian ke China, Tibet dan Nepal. Kemudian terbang ke Turki, Greece dan akhirnya berehat sebulan di London.

Kemudian kami teruskan perjalanan ke Sepanyol, tapi hanya menjelajah bahagian Andalusia sebelum terbang ke Mesir, negara pertama yang kami jejaki di Benua Afrika.

Perjalanan Trans-Afrika dari Cairo ke Cape Town membawa kami turun ke Sudan, Kenya, Tanzania, Malawi, Zambia, Zimbabwe, Botswana, Namibia dan akhirnya South Africa.

Sebagai bonus kami berkesempatan melihat-lihat negara kecil yang terletak di tengah-tengah South Africa iaitu Lesotho. Dari South Africa kami sekali lagi berhenti di London dan berehat beberapa bulan.

Ketika di London, kami sempat explore beberapa negara sekitar — Ireland, Italy dan Switzerland. Kami juga sempat buat volunteer work sekejap di Calais, France.

Kemudian kami terbang ke Peru, negara pertama kami di Benua Amerika Selatan. Di benua ini kami memulakan pengembaraan cara baru dengan menaiki motosikal. Kami beli motosikal di Peru dan dari situ kami menunggang hingga ke Bolivia, Argentina dan Chile sebelum meneruskan perjalanan ke Amazon.

Pelayaran di Sungai Amazon bermula sekali lagi dari Peru, menuju ke sempadan Colombia dan akhirnya memasuki Brazil. Dari Brazil, kami terbang ke Frankfurt, Germany dan sempatlah cuba-cuba berbasikal di Netherlands dan Belgium sebelum kembali ke London. Sebulan di London, kami terbang ke Istanbul dan akhirnya kembali ke Malaysia.

Baca perkongsian Bijan tentang Bagaimana Beliau Menabung Untuk Travel

Vocket: Apakah pengalaman paling manis sepanjang 2 tahun mengembara ini?

Bijan: Pengalaman manis memang banyak sangat. Hari-hari pun manis tahap diabetes. Paling manis kalau tiba-tiba dapat makan free. Masa jalan-jalan di Bo-Kaap, Cape Town bulan puasa tahun lepas, dengan hanya kasi salam saja terus disedekahkan makanan berbuka puasa. Happy 3 hari.

Kami tegur pun sebab nampak paras rupa macam orang Melayu, terus excited. Rupanya Melayu Cape, terus di ajak ke rumah untuk ambil makanan.

Malam pertama di Wadi Halfa, Sudan pun sekali lagi di jamu orang tempatan. Ingatkan setakat ajak berkongsi meja, rupanya siap bayarkan makanan kami sekali. Orang yang membayar setakat kerja sebagai pemandu bas.

Tak cukup itu, tiba-tiba datang seorang lelaki hulurkan kami minuman. Katanya sebagai tanda selamat datang untuk kami yang sudi datang ke Sudan. Hidup dalam kemiskinan di tengah gurun pun masih lagi memuliakan tetamu. Kalau tak tersentuh hati juga dapat layanan begini, tak tahulah nak cakap apa.

Baca Perkongsian Bijan Bagaimana Beliau dan Kim Tersekat Di Sudan Dan Gagal Dapatkan Visa

Paling tak boleh lupa, masa di Pokhara Nepal kami minta untuk datang beraya, menyambut Diwali dengan tuan kedai makan yang jadi tempat kami bersarapan setiap hari.

Selamba kata nak datang beraya, nak tengok macam mana Diwali disambut di Nepal. Di Nepal, Diwali di sambut selama seminggu dan hari terakhir ialah hari khas sambutan di kalangan ahli keluarga saja.

Selamba kami datang nak join sekali sambutan. Sama-samalah kami mencalit tikka di dahi dan bertukar-tukar hadiah. Esoknya kami datang bersarapan di kedai yang sama macam biasa. Tetap order makanan yang sama.

Tapi kali ini dapat makanan lebih banyak dari biasa. Bila habis, di tambah-tambah lagi makanan kami. Bukan saja makanan, kami juga di beri manisan.

Wah. Dah kenapa dapat layanan istimewa pula? Punyalah hairan. Rupa-rupanya kami dah dianggap sebagai adik-beradik dengan tuan kedai sebab kami dah dicalitkan tikka ketika sambutan Diwali.

Betul-betul macam dalam cerita Hindustan. Terus dapat keluarga angkat di Nepal. Terharu sungguh. Terus jatuh cinta tergolek-golek dengan Nepal. Sebelum itu, masa memanjat ABC dah terjatuh cinta dengan view Himalaya, bila dapat layanan begini terus seal hati, jatuh cinta teruk, rasa macam nak pindah duduk bermastautin di Nepal.

Bagaimanalah saya tak jatuh cinta berkali-kali dengan dunia ini. Saya diterima menjadi ahli keluarga di tempat-tempat asing, di kalangan orang-orang yang jauh berbeza dari saya.

Mula-mula, saya fikir saya travel untuk melihat keindahan dunia tapi selepas travel beberapa lama, yang paling best bagi saya ialah orang-orang yang saya jumpa sepanjang perjalanan saya.

Tak kiralah orang yang sedang travel atau orang-orang tempatan yang saya jumpa. Saya sedar yang persahabatan dan hubungan kekeluargaan sama sekali tidak bergantung dengan warna kulit, budaya dan agama yang saya anuti.

Vocket: Pernah lalui sebarang pengalaman ngeri sepanjang travel? Jika tak keberatan untuk Bijan kongsikan?

Bijan: Perjalanan pulang dari Machu Picchu ialah pengalaman paling mengerikan. Saya masih ingat lagi, saya berdiri di tepi tebing sambil melihat ke arah tebing gunung yang runtuh di depan saya.

Hujan lebat hari sebelumnya menyebabkan arus sungai bertambah deras dan akhirnya menyebabkan tanah runtuh yang merobohkan hampir separuh gunung dan menjahanamkan terus jambatan yang menghubungkan satu-satunya jalan yang ada ke Machu Picchu. Masa tu memang menyesal tak naik keretapi. Tapi tambang naik keretapi mahal sangat.

Memang kami tiada pilihan lain selain daripada cuba menyeberang sungai yang tengah menggila arusnya. Masa kami turun ke sungai yang airnya warna kelabu, jarak antara kami dan gigi air masih ada lebih kurang 2 kaki.

Tapi tak sampai 5 minit teragak-agak di tebing, air dah mula naik menghentam kaki kami dan dengan pantas juga air naik hingga ke betis. Ni kalau terjatuh dalam sungai, confirm tak jumpa mayat.

Tangan kiri memegang botol air dan tangan kanan memegang kamera yang sangat-sangat penting dan berharga sambil mata saya melilau melihat Kim.

Risau dan saya takut Kim hanyut dibawa arus dengan keadaan badannya yang kurus kering itu. Matilah macam mana nak selamatkan dia dengan arus yang deras macam tu dan pada masa yang sama nak selamatkan kamera?

Nasib baik kami sempat naik semula, kalau tak memang terperangkap di situ. Percubaan menyeberang kali kedua baru berjaya, selepas dibantu oleh beberapa penduduk tempatan. Sebaik saja sampai ke seberang, terus ambil selfie sebagai kenangan sebab berjaya harung sungai dan tanah runtuh.

Kesukaran tak berakhir setakat itu. Perjalanan pulang kami diteruskan dengan menunggang dalam kesejukan dan hujan lebat mendaki puncak gunung.

Suhu menjunam jatuh, jari-jemari rasa beku menahan sejuk. Rasa macam sikit lagilah nak kena reputan frost (frost bite). Rasa macam nak berhenti tepi jalan, tapi hujan sangat lebat.

Menggigil-gigil menahan kesejukan sampai badan terasa keras kejang. Sampai saja di kaki gunung dan dapat cahaya matahari pertama, terus berhenti dan terbaring di tepi jalan. Nikmat sungguh dapat rasa panas matahari. Haha.

Vocket: Pengalaman pahit ada? Mungkin kes yang pelik atau berhantu. Haha!

Bijan: Nak kata pengalaman pahit pun bukan tapi lebih kepada pengalaman yang pelik. At least pada saya ia pelik.

Masa tu kami baru sampai di Kermah, Sudan. Kermah ialah sebuah kampung kecil di pinggir Sungai Nil. Kalau tengok kampung ni memang rasa hairanlah. Kenapa ada orang sanggup bersusah payah nak datang ke sini.

Kampung yang sepi tak ada orang, berdebu dan agak kotor juga. Kalau tengok gambar memang tak sudilah nak datang. Tapi tujuan kami ke sini semata-mata untuk melihat kesan tinggalan tamadun Kerma.

Kami diberitahu hanya ada satu sahaja lokandas (hostel) di kampung ini. Selepas mencari-cari akhirnya jumpa juga. Buruk memang buruk tapi memadailah walau kami hanya di beri pangkin saja untuk tidur.

Melihatkan suasana kampung yang seperti tak berpenghuni, kami cukup pasti kami akan hadapi kesukaran untuk keluar dari situ. Tapi, kata pekerja di lokandas yang kami tanya, ada satu bas sahaja yang menghubungkan Kermah dan Khartoum.

Kata mereka lagi, tunggu saja di simpang empat berdekatan dengan pejabat pos. Masalahnya, pejabat pos pun tak rupa pejabat pos dan tiada orang pun yang bekerja. Nak tanya kat siapa pun tak tahu. Entah ada atau tak bas yang dikatakan. Tapi kami tiada pilihan lain. Gamble je lah.

Jadi, keesokkan harinya, pukul 4 pagi dah keluar untuk tunggu bas. Berjalan dalam gelap pekat dengan lampu suluh sambil ditemani bulan dan bintang. Sunyi sepi tiada orang hanya kami 4 orang. Kami menuju ke tempat yang dikatakan untuk menunggu bas yang tak pasti wujud atau tidak.

Oh ya, lupa pula. Kami berempat di sini adalah saya, Kim, Sim (traveller dari Sarawak)  dan Michael warga Republic China. Kami bertemu dan berkenalan dengan Sim dan Micheal di Aswan, Mesir dan bersetuju untuk menjelajah Sudan bersama-sama. Ok, kembali ke cerita saya tadi.

Seperti yang dijangka, sampai saja di simpang, kosong. Tiada orang lain, tiada bas, tiada apa-apa. Tapi di tengah-tengah simpang empat ada beberapa kerusi di susun.

Okey. Itu aneh. Dari mana pula datang kerusi banyak-banyak letak tengah jalan. Walaupun rasa pelik, kami duduk dan tunggu sambil tengok bintang dan bet sesama sendiri.

Memang yakin habis takkan ada bas yang akan datang ke tempat yang maha sepi tiada orang ini. Secara logiknya, mungkinkah akan ada bas yang datang ke tempat yang kebiasaannya tiada penumpang? Kami orang asing yang datang tak dirancang. Lainlah kalau ada orang kampung menunggu dengan kami di situ.

Kami kemudiannya decide kami perlu ada plan B untuk keluar dari Kermah. Dalam keadaan teragak-agak sama ada mahu beredar atau terus menunggu, tiba-tiba kami nampak cahaya terang muncul dari jauh.

Semakin dekat semakin jelas. Dari duduk terus berdiri tegak, macam tak percaya yang bas muncul dan berhenti di depan kami. Magic sangat! Seriously, ada bas! Bas dengan langsir ropol-ropol lagi.

Sebaik pintu bas dibuka, turun seorang lelaki berjubah putih. Sebab tak reti cakap bahasa Arab, kami cuma cakap ‘Khartoum’ saja dan disuruh naik ke atas bas. Tak tahu tambang, tak tahu betul ke Khartoum, main naik je.

Bila kami naik, hanya kami berempat saja penumpang yang ada. Pelik sungguh. Tapi bantailah, janji ada bas tak perlu jalan kaki. Bas bergerak di celah pondok-pondok buruk dibuat daripada tanah dan berhenti beberapa kali di kampung-kampung yang sama sepi seperti Kermah.

Setiap kali bas berhenti mengambil penumpang baru, kami lihat penduduk kampung kesemuanya berjubah putih bersih yang di gosok rapi dan berserban.

Sangat kontras dengan keadaan kampung yang hampir kesemuanya berwarna coklat tanah, maklumlah Sudan itu letaknya di padang pasir. Ditambah lagi dengan cahaya suram di pagi hari, nampak pula orang-orang berjubah putih bersih, rasa macam kat dunia lain pun ada.

Sumpah saya rasa macam di perkampungan bunian, walaupun saya tak pernah tengok pun kampung bunian tu macam mana. Tapi memang rasa macam tu lah. Kalau ada asap-asap confirm bunian.

Kami empat orang hanya mampu pandang sesama sendiri sambil cuba untuk proses perkara-perkara pelik yang kami tengah alami sejak kami sampai di Kermah, atau mungkin sejak dari kami menyeberang ke Sudan dari Mesir.

Dalam hati, harap-harap betullah sampai Khartoum, jangan nanti tetiba sampai entah dunia mana sudah. Mesti korang tertanya-tanya sama ada kami sampai ke atau tidak ke Khartoum kan?

Ye, alhamdulillah kami selamat sampai. Dan paling best orang-orang berjubah ni semuanya baik hati. Siap bagi kami air dan biskut. Terasa macam nak ulang pergi ke sini semula sebab tak dapat ambil gambar mereka. Hanya mampu simpan dalam memori saja.

Pasti anda juga mahu tahu lebih lanjut tentang Kim bukan? Kim mempunyai Impian Untuk Menjelajah Dunia Dan Ini Apa Yang Dorong Beliau Untuk Tinggalkan Zon Selesa Dan Keluar Mengembara

Vocket: Bagaimana pula pengalaman lucu? Mesti ada kan?

Bijan: Masa saya travel, macam-macam kenderaan saya pernah tumpang. Cakap je, semua pernah. Pernah naik trailer, pernah naik kereta lawa, kereta tak lawa lagi banyak kali, pernah tumpang bas Tata patah drive-shaft dalam hutan Nepal, pernah tumpang lori bawa kambing di China dan banyak lagi.

Tapi dalam banyak-banyak kenderaan yang pernah saya tumpang, traktor adalah yang paling rare sekali. Traktor pun jadi.

Masa itu saya baru tiba di Kermah, Sudan dari Wadi Halfa di sempadan Mesir/Sudan. Saya dan kawan-kawan diturunkan di tepi jalan. Kiri kanan tak ada apa, memang ditinggalkan di tepi jalan di gurun pasir.

Kata pemandu van, setakat itu saja dia boleh hantar kami. Katanya lagi, kami kena berjalan kaki sejauh 2 kilometer untuk sampai di perkampungan terletak jauh di dalam. Katanya lah 2 kilometer, tapi saya rasa lepas kami sampai di Kermah jauhnya hampir 10 kilometer. Kalau jalan kaki memang rentunglah satu badan.

Tiada pilihan, kami mula berjalan kaki di jalan yang berpasir. Matahari terpacak atas kepala dan panasnya hanya Tuhan sajalah yang tahu. Rasa kering air dalam badan walau baru berjalan tak sampai 100 meter, tapi rasa macam dah jalan beribu batu. Menyeret kaki.

Tiba-tiba dari belakang kami muncul sebuah traktor di pandu seorang lelaki ditemani seorang kanak-kanak yang umurnya mungkin sekitar 7 tahun. Kami apa lagi, happy bukan main terus tahan dan minta ditumpangkan.

Tak fikir panjang terus panjat traktor. Bayangkan traktor dengan 6 orang penumpang. Kami duduk asal boleh saja di atas tayar besar di kiri kanan sambil peluk beg kuat-kuat, takut jatuh.

Tak kiralah apa jadi sekalipun, yang penting kami dah tak sanggup nak berjalan di tengah panas terik walaupun naik traktor pun sama saja panasnya. Sekurang-kurang tak perlu jalan kaki.

Tapi, rasanya kami jalan kaki lagi laju dari traktor itu. Bergeraklah traktor itu dengan perlahan-lahan hinggalah ada sebuah pick-up truck muncul dan tumpangkan kami sampai Kermah. Kalau tak, entah bilalah nak sampai.

Saya ingat lagi ketika saya di Likoma Island, Malawi. Saya, Kim dan Sim berjalan-jalan melihat kampung dan bermain-main dengan kanak-kanak tempatan yang jarang-jarang melihat orang asing.

Kemudian kami terdengar orang menyanyi. Kami cuba ikut dari arah mana bunyi orang menyanyi dan akhirnya kami ended up di sebuah gereja kecil. Melihatkan kami bertiga orang asing, berdiri di luar pintu gereja, paderi yang tengah bersyarah menjemput kami tampil ke depan untuk memperkenalkan diri.

Masa tu, saya berdoa agar saya tak perlu ke depan, biarlah Kim seorang aje yang pergi. Tapi terpaksa juga memberikan sepatah dua kata di depan orang ramai.

Saya dapat rasakan mereka tersenyum memandang seluar saya yang koyak, yang saya tampal dengan duck tape. Gila segan. Saya cuba sedaya upaya untuk elakkan eye contact dengan sesiapa pun.

Tapi duck tape penting okey. Sila bawa duck tape masa travel. Sangat berguna di masa kecemasan. Boleh tampal seluar, tampal beg koyak, tampal tayar pancit, tampal rack patah. Pelbagai guna.

Satu lagi masa saya di Junín, Peru saya dengan rela hati mengizinkan seorang perempuan Quechua untuk menggunting rambut saya sebab saya dah tak tahan menahan sakit kepala. Kemudian saya bayar dia 4 soles sebagai upah.

Masa tu saya baru tiba di Junín dari Huanuco. Junín letaknya di pergunungan Andes di ketinggian sekitar 4200 meter dari aras laut. Manakala Huanuco pula berada di ketinggian 1900 meter.

Mendaki lebih dari 2000 meter dalam masa kurang dari 5 jam adalah resepi terbaik untuk diserang AMS. Memang cari pasal lah. Terus sakit kepala, jantung berdegup laju, mengantuk, demam, mual, habis tunggang langgang sistem badan saya. Memang dapat complete package.

Perempuan Quechua itu mula-mula macam ragu-ragu nak gunting rambut saya bila dia sedar saya orang asing. Tapi saya dah nekad sangat sebab saya rasa rambut saya terlampau tebal menyebabkan kepala saya tambah sakit.

Memang saya yakin habis kalau gunting rambut, mesti sakit kepala hilang. Entah macam mana dia gunting tapi yang pasti, selepas itu saya kena balik ke hostel untuk mandi dan membersihkan rambut yang masih tertinggal atas kepala.

Dah potong tapi masih ada atas kepala. Pelik betul. Banyak pula tu. Saya rasa dia gunting dan letak semula di kepala saya. Paling sadis, sakit kepala masih ada dan rambut saya seperti orang tempatan hingga saya terpaksa memakai beanie selama sebulan.

Sekarang baru saya tahu kenapa saya terkandas di sempadan Peru/Bolivia, kerana saya  di sangka orang tempatan yang menggunakan pasport palsu.

Esoknya, dalam usaha untuk menghilangkan AMS, saya dan Kim ke pasar untuk mencari daun Coca yang katanya bagus untuk menyembuhkan AMS. Seorang peniaga mempelawa kami untuk minum jus yang direbus dari sejenis tumbuhan, tapi bila tengok tak macam daun Coca pun.

Kami cuba juga minum sebotol, manalah tahu boleh elok. Lepas diterangkan dengan susah payah oleh seorang pembeli lain, rupanya jus itu adalah untuk menguatkan badan ibu mengandung. Saya tengok Kim takde la gemuk sangat sampai disangka ibu mengandung. Hehehe.

Kesudahannya sakit kepala akibat dari AMS hanya hilang selepas saya turun dari Junín 2 hari kemudian. Potonglah rambut sampai botak, makan panadol 10 biji sekali pun namun penawarnya hanyalah satu — cepat-cepat turun ke tempat rendah.

Sebenarnya ada lagi satu kejadian paling kelakar selama perjalanan saya 2 tahun ini, paling-paling lawak sampaikan ketika ia berlaku saya jadi speechless tak mampu berkata-kata sebab saya tak boleh nak proses langsung perkara macam itu boleh terjadi.

Saya tak berani nak share nanti kena penyepak. Jadi biarlah ia jadi rahsia antara saya, Kim dan Thomas sahaja. Oh ya. Thomas adalah kawan ride yang kami temui secara tak sengaja sewaktu di Uyuni, Bolivia. Shitty road bring us together gitu. Seorang warga Belanda, muka boleh kira handsome la, dan selalu bajet macam model.

Ride kami bersama Thomas berlanjutan dari Uyuni, Bolivia hingga ke Atacama, Chile. Bila kami perlu masuk ke lokasi berbayar, Thomas selalu menjadi mangsa kami. Tugas beliau mengorat gadis tempatan di kaunter bayaran dan dapatkan harga diskaun. Hahaha.

Vocket: Apakah perubahan paling ketara ke atas diri yang dirasai selepas 2 tahun Bijan mengembara?

Bijan: Sejak dulu saya adalah seorang yang simple. Tapi saya tak sangka perjalanan 2 tahun boleh mengubah saya menjadi lebih-lebih simple lagi. Dulu, saya macam orang lain. Dapat gaji, simpan duit.

Kalau ada lebih dapat beli baju sehelai pun dah happy habis. Akhirnya dari sehelai sampai penuh satu almari. Macam- macam warna ada. Ada yang saya tak pernah pakai pun sampai sekarang. Balik-balik pakai baju yang sama.

Dulu, masa saya travel on and off, saya bawa baju bertimbun. Setiap hari tukar baju lain. Bila saya mula travel sepenuh masa, pun saya bawa terlebih barang hinggakan saya terpaksa kirim baju dan barang tak perlu pada kawan baru yang saya kenal di Nepal.

Masa tu bulan kedua sejak saya mula travel sepenuh masa. Sejak itu, saya mula belajar hidup dengan hanya 3 helai baju dan 2 helai seluar. Itulah yang saya pakai berulang-ulang. Pernah seluar saya koyak dan saya hanya tampal dengan duck tape dan pakai seperti biasa. Kalau dulu memang dah kena humbanlah seluar tu.

Bila saya balik ke Malaysia, saya rasa tak percaya saya ada baju penuh satu almari. Rasa macam, gila mewah sungguh aku ni. Walaupun baju penuh satu almari, saya tetap juga pakai baju yang sama juga berulang-ulang.

Kalau ada benda yang saya belajar masa saya travel, saya sedar saya tak perlu banyak perkara dalam hidup. Saya tak perlukan kereta mahal, cukuplah kenderaan kecil untuk bawa saya dari point A ke point B dengan selamat.

Saya tahu saya tak perlukan rumah besar penuh perabut mewah, sebab saya tahu saya tetap boleh tidur lena dalam khemah di mana-mana saja. Janji selesa sudah, confirm lelap. Campaklah saya ke mana pun. Saya boleh cari tempat untuk bermalam.

Dulu, saya seorang yang agak reserve. Tersangatlah susah nak bercakap dengan orang yang baru kenal dan paling-paling susah nak express perasaan saya dengan perbuatan dan kata-kata.

Saya tidak dididik untuk meluahkan perasaan saya dengan perbuatan. Sekarang, saya peluk semua sahabat saya setiap kali saya berjumpa mereka. Sampai orang terkejut juga dengan perubahan saya. Siap tanya saya dah kenapa. Tapi saya buat-buat macam tak faham je la dengan soalan mereka. Haha.

Atas awan
Bawah pun awan
Tengah tengah llama makan makan

Ni on the way nak ke Uyuni, nampak pink flamingo tepi tasik. Bila dekat semua terbang lari. Yang tak lari, llama ni je. Buat derk je continue meragut.

Vocket: Bagaimana pula perspektif dan pandangan Bijan kini tentang hidup. Adakah masih sama atau dah berubah. Jika ye boleh kongsikan yang dulu dan apa yang berubah kini?

Bijan: Berubah sama sekali. Saya tak kata saya menjadi orang lain sebab saya masih orang yang sama. Bila saya jumpa kawan-kawan lama, saya masih sama macam dulu. Yang berubah cuma perspektif saya, berubah menjadi lebih luas lagi.

Saya melihat kebebasan hidup dari sudut yang berbeza dengan orang lain. Dulu pun saya rasa bebas, bebas pergi mana saya nak dan buat apa saya suka. Saya boleh start kereta dan pergi ke mana-mana tanpa perlu minta izin orang lain.

Tapi ada sesetengah perkara yang terbatas kerana saya terikat dengan komitmen yang tak mengizinkan saya buat banyak perkara. Namun kini saya lihat kebebasan dari konteks yang berbeza.

Sekarang kalau saya mahu, saya boleh beli tiket dan terbang ke mana saja. Dan itu yang menjadikan hidup lebih bermakna. Iaitu kemampuan dan kebebasan untuk berbuat apa saja yang saya mahu pada bila-bila masa. Kalau tiba-tiba rasa nak pindah ke negara lain, beli tiket, pack baju dan pergi. That is freedom.

Sebelum saya keluar, setiap kali kawan-kawan bertanya apa yang saya nak buat lepas berhenti kerja, saya sentiasa jawab yang saya nak berehat, tekan butang pause dalam hidup dan travel sekejap.

Hakikatnya, bila saya keluar dari home base, lihat dan mengalami berbagai pengalaman, pace hidup saya menjadi lebih pantas. Saya bukan tekan butang pause rupanya, tapi butang fast forward.

Vocket: Okey Bijan. Ada soalan cepu emas sikit. Adakah Bijan ada ambil travel insurance sepanjang 2 tahun mengembara ni? Jika ye boleh kongsikan sikit?

Bijan: Mestilah ada. Antara benda paling penting selain daripada passport ialah insurans. Malang tak berbau okey, karang tergolek sakit baru tahu pentingnya insurans.

Untuk tahun pertama, saya ambil insurans

antarabangsa dengan World Nomad. Sebabnya saya tak jumpa insurer di Malaysia yang boleh cover untuk setahun perjalanan non-stop. Kemudian, masa kat Mesir saya terjatuh sakit dan masuk hospital. Nasib baik ada insurans, kalau tak merasalah bayar USD2K untuk bil hospital.

Tahun kedua, saya tukar ambil Etiqa. Renew setiap 3 bulan. Hahaha. Bajet terhad so terpaksa tukar walau perjalanan tahun kedua agak merbahaya sebab merempit di Amerika Selatan dan berkali-kali turun naik gunung dan diserang AMS. Nasib baik tak jadi apa-apa.

Sebelum ambil mana-mana travel insurance, sila semak dan baca betul-betul polisi sebab hampir kesemua travel insurance di Malaysia tak cover sesetengah aktiviti ekstreme.

Masa kami di Andes, baru perasan yang insurans kami tak cover mountaineering, hiking and trekking in remote area without guide, aktiviti yang kami buat berkali-kali. Dan paling haru, insurans yang kami ambil juga tak cover motorcycling activity, padahal berbulan-bulan naik motor kot. Jadi jangan ulangi kesilapan saya ini ye.

Insya allah di masa depan saya akan lebih berhati-hati dengan perkara begini dan pastikan aktiviti yang bakal saya lakukan dilindungi oleh travel insurance.

Vocket: Apa perancangan terkini Bijan lepas ni? Nak tulis buku?

Bijan: Tak tahu nak jawab macam macam mana. Ramai yang tanya apa perancangan selepas ini. Tapi saya selalu jawab, “Takde plan. No plan is good plan.”

Buku? Susah okey tulis buku. Hari-hari depressed sebab kena ingat balik memori daun pisang tergolek di Bolivia sambil tengok beribu gambar semata-mata untuk refreshed ingatan agar ingat semua kenangan. Tapi maybe Insha Allah. Saya cuba. Tak berani nak janji. Facebook pun malas update inikan pula keluar buku. Hahaha.

Vocket: Apakah pesanan  atau nasihatBijan kepada mereka yang mungkin nak travel long term macam Bijan dan Kim. Apa yang perlu disediakan dari segi mental dan fizikal.

Bijan: Okay lah. Kalau nak diikutkan saya sentiasa rasa tak layak untuk memberikan nasihat pada sesiapa sebab saya sentiasa ada pandangan bahawa, travel is personal affair.

Setiap orang mempunyai misi dan objektif yang berbeza dalam pengembaraan mereka. Jadi, mestilah persediaan pun berbeza, sesuai dengan keperluan masing-masing.

Tak kiralah berapa banyak anda baca info  travel atau pengalaman orang lain, tapi bila tiba masa untuk anda mengembara, that is your journey and yours alone. Jalan cerita takkan sama, so tak payahlah nak ikut orang sangat. Pilih jalan sendiri, ikut kehendak sendiri.

Tak kisahlah macam mana persediaan pun, ada duit paling banyak cukup untuk travel 10 tahun pun, yang paling penting ialah anda kena berani untuk keluar dari zon selesa.

Hati kena kental. Kena sedia keluar dari kepompong. Kena prepare mentally untuk buat drastic decision, sanggup dan bersedia untuk diri beradaptasi dalam persekitaran asing.

Tapi jangan risau, bila dah dah travel beberapa lama ke sana-sini, banyak negara anda dah pergi, jumpa pula berbagai-bagai ragam manusia berbilang bangsa, mesti anda tersedar yang semua orang di dunia ini sama saja.

Kita mungkin berbeza agama, warna kulit, bangsa dan budaya tapi disebalik itu semua anda tahu bahawa, we are not so different after all. Bila anda dah dapat kesedaran itu, tahulah anda yang kalau di campak ke mana pun, anda pasti boleh survive.

Baca catatan Bijan tentang Kembara Trans Afrika Dan Apa Yang Telah Beliau Lalui Dan Lihat Di Sana

Vocket: Ada perkara lain lagi yang ingin Bijan katakan atau kongsikan?

Bijan: Diberikan peluang dan kebebasan untuk melihat dunia dari kacamata berbeza adalah pengalaman yang tak ternilai harganya.

Dan dengan dunia tanpa sempadan sekarang, kita tak dapat lari daripada menjadi perhatian masyarakat kerana apabila anda cuba buat sesuatu yang lain daripada mainstream lifestyle memang senang sangat jadi perhatian. Sebab anda sebenarnya unik dan berani. Walaupun sebenarnya, anda rasa diri anda biasa-biasa je.

Sekarang, bagaimana nak handle perhatian berlebihan ini yang paling penting. Anda bukan saja dapat orang yang kagum dengan keberanian anda keluar dari comfort zone, tapi juga haters yang tak hairan langsung dengan pencapaian anda.

Bertindaklah dengan bijak bila tiba masa anda kena handle situasi begini. Janganlah stoop low sama level dengan haters yang kutuk anda. You worth more than that kot.

Kadang-kadang anda kena puji, ada masa kena hentam. Itu normal. Setiap orang berhak mempunyai pendapat masing-masing. Kalau saya boleh minta sesuatu, teruskanlah jadi humble, after all, travel is a humbling experience kan!

Inilah sebahagian kecil di antara berpuluh pengalaman yang dilalui oleh Bijan dan rakan beliau Kim sepanjang 2 tahun mengembara. Saya yakin pastinya banyak lagi kisah dan pengalaman menarik yang telah mereka lalui sepanjang bersama di jalanan.

Sebahagian lagi catatan kembara Bijan dan Kim telah turut dikongsikan di Facebook Page Mencari Utopia – Bijan & Kim.

Harapan saya semoga kalian dapat segera menulis dan berkongsi pengalaman di dalam sebuah buku (atau mungkin 2 ke 3 buah buku). Tidak semua orang mampu melakukan sepertimana yang telah kalian lakukan.

Sekurang-kurangnya apa yang telah dikongsikan sedikit sebanyak turut membawa kami merasai pengalaman dan pengembaraan kalian.

Akhir kata, terima kasih kerana sudi berkongsi di Vocket. Saya menunggu buku kisah pengembaraan gila Bijan dan Kim!

Baca 10 Tip Daripada Bijan & Kim Setelah 5 Bulan Mengembara Di Amerika Selatan


5 Langkah Sebelum Bernikah Di Pulau Pinang

Assalamualaikum. Hari ini saya nak kongsi info berkenaan permohonan nikah bagi pasangan Muslim yang bakal membina masjid tidak lama lagi.

Sesiapa yang sudah tahu, Alhamdulillah. Sesiapa yang belum, semoga info ini bermanfaat buat kalian.

Bagi yang sudah melaluinya, bolehlah juga kongsi pengalaman anda.

Ramai juga yang bertanya pada saya tentang nikah ini. Iyalah, sebab saya tengah dalam proses permohonan gitu.

Ambil borang permohonan nikah lelaki dan perempuan di pejabat agama daerah masing-masing.

Di Pulau Pinang, ada juga permohonan secara online tetapi saya lebih gemar buat secara manual iaitu berurusan terus dengan pejabat kerana pelbagai perkara yang saya boleh tanya pada mereka secara bersemuka.

Dalam borang itu ada dinyatakan beberapa dokumen penting yang perlu kita kepilkan sekali.

Contoh IC pemohon, pasangan dan wali, sijil kursus kahwin, HIV test, sijil nikah ibu bapa (bagi pemohon perempuan sahaja, pemohon lelaki tidak perlu) dan lain-lain.

Dokumen-dokumen yang diperlukan mengikut kes pemohon masing-masing.

Contohnya ada kes ibu bapa yang bercerai, kes di mana tiada wali dan memerlukan wali hakim, makanya lebih banyak lagilah dokumen yang perlu anda kepilkan.

Borang permohonan nikah kita itu memerlukan tandatangan 5 orang (untuk pemohon perempuan) dan tandatangan 4 orang (untuk pemohon lelaki).

Mereka ialah pemohon itu sendiri, wali (bagi borang perempuan sahaja, lelaki tidak perlu tandatangan wali), Pengerusi Qaryah Masjid, Pegawai Masjid 1 dan Pegawai Masjid 2.

Ini adalah orang-orang penting untuk tandatangan dan cop borang permohonan kita.

2. Kursus Kahwin

Kursus kahwin pula memang wajib. Anda perlu pergi dan jangan pandai-pandai kata tidak perlu sebab sudah pandai.

Selalunya kursus kahwin ini dua hari sahaja, pagi ke petang.

Nak daftar hadir kursus kahwin, anda boleh pergi daftar di pejabat agama daerah masing-masing kerana kursus itu akan dibuat di pejabat agama itu sendiri.

Majlis penutup kursus, barulah mereka beri sijil kursus kahwin kepada anda.

Ujian ini perlu dilakukan 6 bulan sebelum tarikh pernikahan anda. Janganlah pergi buat HIV test ini sedangkan anda nak bernikah setahun akan datang. Keputusan HIV test itu takkan diterima pakai, ianya hanya sah untuk 6 bulan sahaja.

Seperti saya, dalam borang yang saya dapatkan dari pejabat agama, di situ ada senarai klinik kesihatan yang kita boleh buat HIV Test.

Klinik kerajaan sahaja yang boleh buat, klinik swasta tak dapat. Selain daripada klinik kerajaan, ujian HIV yang dilakukan di klinik swasta tidak akan diterima oleh pejabat agama.

Setiap klinik, berbeza masa operasinya untuk membuat ujian HIV.

Yang paling penting, sila hubungi pihak klinik itu terlebih dahulu sama ada mereka boleh melakukan ujian HIV dan bila anda boleh hadir untuk jalani ujian HIV.

Nak pergi buat ujian HIV ini, jangan kalut sangat. Ada sesetengah klinik itu di mana anda jalani ujian HIV hanya akan mengambil darah anda dan keputusannya keluar selepas 30 minit.

Ada pula klinik yang kena jawab soalan-soalan kuiz kesihatan. Jawab kuiz dulu barulah anda dapat menjalani ujian HIV.

Seperti saya, saya terpergi ke klinik yang beri soalan kuiz kesihatan itu. Dua jam lebih saya berada di klinik itu. Jawab kuiz yang banyak sangat soalannya.

Ambil darah, ujian air kencing, pemeriksaan payu dara, timbang berat dan tinggi semua itu. Memang complete medical check up. X-ray badan saja tak ada. Hihi!

Sudah selesai semua dokumen, bila nak hantar borang permohonan nikah di pejabat agama daerah masing-masing, anda akan ditemuduga terus oleh ustaz.

Pemohon lelaki kena hantar borang mereka dulu. Bila sudah diluluskan, barulah pemohon perempuan boleh hantar borang mereka pula.

Melainkan kalau daerah pemohon lelaki dan perempuan adalah daerah yang sama, jadi boleh terus hantar kedua-dua borang.

Saya dengan pasangan, berbeza daerah. Makanya pasangan saya perlu hantar borang beliau terlebih dahulu.

Seminggu kemudian pejabat agama luluskan. Barulah saya boleh hantar borang saya pula sebab pemohon perempuan perlu kepilkan bersama permohonan lelaki yang telah diluluskan.

Antara soalan-soalan yang diajukan oleh ustaz ketika temuduga telah disertakan dalam borang permohonan. Anda cuma perlu tinggal belajar sahaja.

Tetapi tak perlulah berhempas pula sangat. Kita semua kan muslim, mesti sudah tahu rukun-rukun semua.

Yang bertuahnya, ada segelintir ustaz tak bertanya apa-apa sangat pun pada pemohon. Hanya sekadar bersembang dan bertanya nikah di mana, keperluan semua dah cukup ke belum, sudah bersedia ke belum.

Tetapi ada ustaz jenis tanya macam-macam. Suruh baca Fatihah dan terjemahanlah, doa qunut, doa iftitah, mengucap, selawat, istighfar, rukun-rukun iman dan islam. Waduh!

Kasihan pada pasangan yang kurang ilmu agamanya.

Tapi tak mengapa, dengan adanya temuduga akan membuatkan pasangan lebih ghairah untuk belajar tentang Islam.

Jangan Islam pada nama sahaja, di dunia ini mungkin tak rasa malu tetapi di ‘sana’ kelak? Wallahualam.

Sudah selesai semua perkara di atas, pejabat akan beri nombor telefon Tok Kadi yang berkenaan kepada pemohon perempuan.

Kiranya urusan dengan pejabat agama sudah selesai. Sekarang berurusan pula dengan Tok Kadi.

Berbincanglah dengan Tok Kadi, nak menikah atas angin ke, bawah tanah ke, tepi kolam ke, selepas Subuh ke, panas-panas terik tepi air terjun ke, semua kena tanya Tok Kadi okay.

Selalunya Tok Kadi okay saja, mereka akan ikut kita. Tetapi bergantung juga pada jadual Tok Kadi.

Katalah hari yang anda pilih nak bernikah itu ada 5 pasangan lain nak bernikah juga, manalah Tok Kadi sempat nak pergi tepi laut bagai semua itu untuk akad nikah anda. Mesti kesemua pasangan akan dibuat di tempat yang sama iaitu Masjid Qaryah perempuan.

Alhamdulillah, rasanya ini sahaja yang nak dikongsikan dengan anda. Apa yang dikongsikan ini adalah berdasarkan pengalaman diri sendiri dan kenalan saya.

Jika ada sebarang kemusykilan, sila hubungi pihak pejabat agama terlebih dahulu.

Usah bergantung pada kenalan dan saudara mara kerana yang akan menguruskan permohonan kita adalah pejabat agama. Pejabat agama yang lebih tahu apa yang kita perlu lakukan.

Seperkara lagi, selepas bernikah, jangan lupa buat Kad Nikah Pintar.

Bermula 1 Jun 2016, pasangan yang bernikah kena buat Kad Nikah Pintar di mana harganya RM30 untuk satu kad sahaja. Lelaki dan perempuan keduanya perlu ada kad nikah pintar itu.

Semoga perkongsian ini bermanfaat kepada pasangan yang bakal bernikah.

Minta maaf kalau ada salah dan silap, mohon betulkan.

Jazakumullahu khair. Jangan lupa doakan saya juga ya.


Gadis Ini Buktikan Hidap Bipolar Disorder Tidak Halang Beliau Travel Solo

Penemuan saya dengan gadis ini boleh dikira secara tidak sengaja di Facebook. Sewaktu log in ke akaun di media sosial, mata saya tertumpu kepada satu nama di ‘Facebook Suggestion’ yang mencadangkan rakan baru berdasarkan mutual friends.

Selalunya cadangan begini saya abaikan saja. Atau jika terasa sedikit terganggu, saya akan klik tanda x di setiap nama yang tertera. Tapi berbeza pula di pagi itu. Nama Hanan Mikhael Azman bagaikan magnet menarik saya untuk ke wall gadis ini, seterusnya mata saya terpaku kepada intro yang tertera : Bipolar Warrior – Petualang – Nomad. Ringkas tapi sangat menarik minat saya.

Lantas jari laju menaip dan mata saya membelek satu persatu perkongsian gadis ini termasuk penyakit yang sedang dihidapi – bipolar disorder. Bagaimana mungkin beliau mampu travel solo dalam situasi begini? Pertanyaan pertama mula mengetuk di kepala.

Dan kini, semuanya terjawab bila Hanan sudi berkongsi apakah yang telah beliau lalui sejak lebih 7 bulan berkelana di luar negara. Ikuti temubual saya bersama gadis berjiwa pejuang ini di bawah.

Vocket: Hi Hanan. Boleh berikan nama, usia, berasal dari mana (negeri), pendidikan dan pekerjaan akhir sebelum berhenti kerja dan mengembara ke luar negara?

Hanan: Nama penuh saya Hanan Hj Azman, berasal dari Kota Bharu Kelantan, membesar di Sungai Buloh, Selangor. Pendidikan di UiTM dalam bidang Sarjana Muda Seni Halus, dan kemudiannya Grafik Design di Kolej Universiti LimKokWing.

Pekerjaan terakhir saya adalah freelance production crew (bahagian penerbitan tv program, pengurus produksi, floor manager, location manager, assistant director, script writer & proposal content writer).

Vocket: Saya difahamkan Hanan mengidap bipolar disorder. Boleh terangkan secara ringkas dan dah berapa lama Hanan mengidap penyakit ini?

Hanan: Saya mengidap Bipolar Disorder & Anxiety Disorder Panic Attack. Bipolar disorder merupakan penyakit yang melibatkan perubahan mood yang ekstrim. Penyakit ini merupakan penyakit dwi kutub positif negatif.

Saya biasanya akan mengalami 3 fasa mood yang ketara – manic, mix phase & deppresion secara bersilih ganti. Mood ini berganti secara mendadak dan ia di luar kawalan. Saya yakin telah menghidap penyakit ini sejak berusia 16 tahun tetapi agak lewat dikenalpasti. Saya telah mendapatkan rawatan pakar secara konsisten sejak 2 tahun lepas.

Vocket: Bagaimana Hanan berjaya kesan penyakit ni? Adakah lepas berjumpa doktor dan lalui beberapa pemeriksaan atau hanan discover sendiri?

Hanan: Saya sebenarnya dapat tahu tentang penyakit ini secara tidak sengaja apabila membuat kajian tentang penyakit skizophrenia. Saya suka membaca. Saya pernah terbaca satu artikel tentang skizo, jadi saya Google untuk tahu dengan lebih jelas tentang skizo.

Dari situlah saya terbaca tentang segala jenis disorder. Perhatian saya tertumpu kepada bipolar disorder. Saya dapati setiap simptom yang ditulis sangat sama denga apa yang saya alami selama bertahun-tahun lamanya.

Saya agak terkejut kerana tidak menyangka bahawa petanda yang saya alami itu merupakan sejenis penyakit yang agak serius. Terdetik di hati untuk mendapatkan kepastian daripada pakar.

Pada mulanya saya rasa teragak-agak. Ya lah pada masa itu saya risaukan pandangan masyarakat yang telah tertanam stigma sejak azali bahawa berjumpa psykiatris ni untuk orang gila atau sakit jiwa sahaja.

Tapi demi masa depan saya gagahkan juga diri berjumpa pakar. Saya membuat pemeriksaan lanjut di HKL, di bahagian klinik pesakit luar, dan kemudian dirujuk kepada pakar psykiatris HKL.

Setelah menjalani beberapa siri pemeriksaan saya disahkan mengalami kemurungan. Proses pemeriksaan melibatkan pemeriksaan darah, ECG dan sesi soal jawab. Namun saya merasakan saya perlu mendapatkan pandangan psykiatris.

Apatah lagi bila ubat yang telah diberikan oleh pihak hospital menyebabkan saya rasa lebih tertekan, menjadi seorang yang lemah, tidak bermaya dan sentiasa mengantuk. Dengan kata lain tidak produktif.

Saya mengalami masalah ini selama beberapa bulan dan ia menjadikan masalah kemurungan saya semakin teruk. Hinggalah satu hari saya mengikuti satu program yang dianjurkan oleh unit psikiatri di Hospital Selayang.

Buat pertama kalinya sewaktu di sini saya bertemu dengan ramai pesakit bipolar dari sekitar Lembah Kelang. Saya dapati ada dikalangan pesakit ini sebenarnya berbakat dalam seni, bijak dan ada yang genius.

Ada yang masih menuntut di universiti dan masih bersekolah. Penyakit ini mengganggu pembelajaran mereka. Salah seorang daripada petugas wad Mentari rupa-rupanya adalah kakak kepada sahabat saya.

Saya mengambil peluang ini untuk menemui beliau dan meminta pendapat tentang diagnosis pertama yang telah dijalankan ke atas saya di HKL. Beliau mencadangkan agar saya cuba mendapatkan rawatan di Hospital Selayang.

Beliau turut membantu mengaturkan satu temujanji dengan doktor pakar di sana. Kali ini setelah menjalani beberapa siri ujian saya disahkan mengidap bipolar disorder type 1 (lebih kepada manic episode) dan diberi ubat epilim dan quetiapine.

Fungsi ubat adalah untuk menstabilkan mood. Kali ini agak ok berbanding yang sebelumnya walaupun saya rasakan ada sesuatu yang masih kurang.

Vocket: Bercakap tentang travel dan bipolar disorder, bagaimana akhirnya Hanan ambil keputusan untuk tinggalkan apa yang ada di Malaysia (kerjaya, keluarga, kawan-kawan) dan keluar mengembara?

Hanan: Di awal diagnosis saya rasakan sangat down dan kecewa sebab lambat tahu tentang penyakit ini. Dalam masa setahun saya rasa tidak keruan dan merasakan saya harus mengambil satu tindakan drastik untuk kebaikan diri sendiri.

Bipolar telah banyak memberi impak negatif ke atas diri saya, termasuklah dari segi hubungan dan pekerjaan. Ia telah merencat potensi diri dan kejayaan yang sepatutnya saya kecapi tanpa menyedarinya.

Dari situlah saya sedar betapa perlunya saya berkongsi dan memberi kesedaran kepada orang lain tentang perkara ini. Dalam masa yang sama saya lihat ramai di kalangan pesakit ini yang tidak dapat berfungsi dengan baik dalam masyarakat akibat pengambilan ubat secara berterusan.

Saya bertekad untuk cuba berhenti secara perlahan-lahan. Saya perhatikan stigma masyarakat terhadap pesakit mental di Malaysia amat teruk sekali. Mereka mengaitkan semua pesakit mental itu dengan gila. Sebenarnya tidak sama sekali, saya masih mampu buat apa sahaja yang semua orang normal lakukan.

Bezanya pada masa-masa tertentu mood dan sistem berfikir saya jadi agak berbeza dari orang normal kerana ia di luar kawalan, tetapi tidaklah sehingga membahayakan diri jika kita aware tentang situasi begitu.

Inilah salah satu sebab utama saya keluar mengembara. Saya mahu buktikan yang stigma masyarakat tentang pesakit mental perlu diubah dan jangan jadikan ia sesuatu yang taboo dalam masyarakat.

Selain daripada mahu menguji tahap kemampuan diri, saya juga sebenarnya telah lama menyimpan hasrat untuk mengelilingi dunia secara backpackers. Sejak bersekolah lagi saya sering membayangkan diri saya mengembara bersama beg galas ke serata dunia.

Selain daripada itu, saya ingin mencari diri saya yang hilang, penyakit ini membuat diri saya lost. Saya jadi keliru, saya tak tahu yang mana diri saya yang sebenarnya. Saya menjadi introvert atau extrovert dalam mood tertentu, kadangkala membuatkan orang keliling keliru dan pelik dengan mood saya yang sering berubah.

Perubahan seperti ini biasanya berlaku dalam jangkamasa tertentu dan tidak tetap. Kadangkala seminggu, dua minggu atau pun sebulan dua. Saya juga mengalami insomnia yang teruk.

Jika mood saya sedang menjunam down, saya akan cuba menjauhkan diri daripada sesiapa pun. Malah mendengar suara orang tersayang pun saya jadi rimas. Sedih kalau nak diceritakan semula, hingga saya sering tidur dalam kereta atau check in tidur di hotel berseorangan kerana tidak mahu diganggu.

Segala kerja yang saya sedang kerjakan akan ditinggalkan dan hilang terus mood untuk menyiapkannya. Malahan saya sering memadam penulisan (skrip dan proposal) yang sudah hampir siap kerana paranoid akan kritikan atau bayangan negatif yang dibayangi semasa sedang dalam mood depresi.

Di sebabkan inilah kebanyakan kerja saya jadi terganggu. Panjang kalau nak di ceritakan secara lengkap apa simptom-simptom lain yang dialami.

Jika dalam manic phase pula, saya akan jadi hiperactive yang luar biasa, tidak tidur berhari-hari. Walaupun tak tidur berhari-hari, siang harinya pula boleh bekerja dengan laju, otak ligat berfikir, idea mencurah-curah, banyak cakap dan suka bercerita.

Pada masa ini daya pemikiran saya amat tajam. Pada manic phase ini saya akan siapkan kerja dengan begitu teliti dan sempurna. Kawan pun seronok nak bersama kerana saya akan suka bercerita, buat lawak dan pandai bersosial. Jauh beza bagai langit dan bumi berbanding ketika saya dalam mood despresi. Nak berbual hatta sebaris ayat pun saya tak mampu. Bagai ada berlian dalam mulut.

Vocket: Masih ingat tarikh Hanan mengorak langkah dan tinggalkan Malaysia?

Hanan: Saya memulakan pengembaraan saya pada 20 jun 2016. Destinasi saya yang pertama adalah London, diikuti dengan Scotland dan beberapa negara Eropah yang lain.

Vocket: Bagaimanakah penerimaan keluarga dengan keputusan Hanan ini?

Hanan: Pada mulanya ibu agak keberatan kerana saya merupakan anak yang sering menemani dan membawa kemana sahaja ibu hendak pergi. Telah lama sebenarnya saya nyatakan hasrat ini tetapi beliau tidak izinkan. Saya akur dan tetap menyimpan hasrat ini selama bertahun-tahun.

Namun kali ini saya bulatkan tekad sambil memberikan sebab kenapa dan mengapa saya mesti lakukan ini, akhirnya ibu izinkan dengan redha. Di pihak ayah pula, beliau agak memahami diri saya yang agak adventurers sejak kecil, jadi ayah faham kehendak saya.

Sejak di bangku sekolah saya selalu ceritakan hasrat hati untuk keluar mengembara. Dengan izin dan restu kedua ibubapa saya, saya tinggalakan Malaysia dan masih berada di jalanan sehingga kini. Alhamdulillah kini merekalah yang paling banyak memberi sokongan dan mendoakan agar pengembaraan saya berjalan lancar. Saya bersyukur atas sokongan ibubapa dan keluarga.

Vocket: Adakah mengembara dapat membantu Hanan mengawal atau kurangkan pengambilan ubat untuk penyakit ni? Jika ye boleh kongsikan?

Hanan: Ya ia sangat membantu. Senaman dan aktiviti lasak sememangnya boleh membantu naikkan hormon dalam badan dan juga mental. Aktiviti lasak seperti mengembara, hitchike, hiking, berjalan dalam jarak yang jauh mampu mencabar mental saya.

Aktiviti ini membuatkan mental saya rasa tercabar dan seterusnya memaksa saya siapkan tugas lasak ini. Secara langsung ini akan mengubah polar dan juga kimia dalam otak, merangsang ketidakseimbangan kimia yang terjadi ini agar kembali stabil dan seimbang.

Saya perlu mencabar mental walaupun otak ni adakala tak boleh terima cabaran kerana cepat lesu, cepat letih, cepat mengalah. Namun saya jadikan ini sebagai cabaran untuk saya kembali mengasah skill mental yang semakin melemah.

Cabaran paling getir adalah menangani masalah otak yang numb dan temporary memory lost. Saya sering alami masalah ini (temporary memory lost dan blur). Kadangkala saya tersesat kerana lupa jalan dan info-info tertentu.

Sebenarnya saya ingin menghentikan terus pengambilan ubat. Saya ingin berjuang menangani penyakit ini tanpa ubat. Sebelum ke London, saya berjumpa psykiatris seperti biasa dan nyatakan hasrat untuk bermusafir dalam jangkamasa setahun atau dua.

Doktor saya berikan bekalan ubat untuk beberapa ketika dan turut bekalkan surat rujukan khas sebagai persediaan sekiranya saya perlu dapatkan rawatan semasa bermusafir nanti.

Semasa bermusafir saya kurangkan pengambilan dos ubat secara berperingkat dan sedikit demi sedikit. Selepas sebulan mengembara saya cuba menghentikan terus pengambilan ubat. Kini saya telah menghentikan terus pengambilan ubat preskripsi dariada doktor dan gantikan dengan pengambilan vitamin D, Ginko biloba serta melebihkan pengambilan makanan mengandungi omega 3 (termasuk minyak ikan). Kesemua ini saya boleh beli di farmasi saja.

Ya dengan mengembara saya dapat menangani penyakit ini sedikit demi sedikit walau adakalanya amat siksa untuk saya melaluinya. Saya adalah pejuang, mana mungkin pejuang dapat melepasi rasa sakit (suffer) dengan mudah.

Tapi saya telah memilih jalan ini, maka saya akan teruskan hinggalah saya pulih. Itu tekad saya, tawakaltualallah. Saya yakin Allah sentiasa bersama saya dan doa ibubapa sentiasa mengiringi.

Saya yakin saya akan pulih walaupun ia agak mustahil bagi penyakit ini. Hidup kita sekali, maka jadikan ia yang terbaik walaupun saya punya kekurangan. Saya harus berjuang. Tiada penyakit yang tiada ubat selain mati. Tiada yang mustahil.

Allah itu adil. Dalam setiap kekurangan, pasti ada kelebihan di mana-mana. Yang penting saya berusaha mencari kelebihan itu. Saya juga selalu ingatkan diri bahawa tugas saya sebagai khalifah di dunia yang sementara ini adalah untuk terus berjuang dan memberi manfaat kepada orang lain.

Ada yang menyatakan saya membuka aib sendiri bila berkongsi tentang perkara ini. Tak mengapa, bagi saya, niat itu lebih penting. Niat saya satu, cuba menjadi manusia yang membawa manfaat.

Semoga setiap perkongsian saya membuka mata masyarakat supaya memperjuangkan hidup masing-masing sehabis baik. Setiap orang mampu bermimpi dan mengejar impian mereka walau punya kekurangan. Dari impian lah bermula segalanya. Tiada istilah sudah terlambat bagi saya. Selagi nyawa dikandung badan, teruslah berjuang.

Vocket: Bagaimana pula Hanan atasi penyakit ni yang mungkin akan beri masalah kepada diri Hanan terutama sewaktu di dalam depression phase?

Hanan: Ya perkara yang paling saya takuti semasa mengembara adalah semasa deppresion phase dan anxiety panic attack. Apabila diserang 2 situasi ini memang agak payah untuk saya kawal. Tambahan pula sepanjang musim sejuk (winter).

Winter adalah cabaran terbesar saya. Satu penyiksaan yang teramat sangat saya alami sepanjang pengembaraan ini sehingga menyebabkan saya stuck di Amsterdam hampir sebulan setengah.

Kekurangan cahaya matahari mewujudkan satu simptom penyakit yang digelar Seasonal Affective Disorder (SAD) – kemurungan atau depresi yang disebabkan kurangnya badan terdedah kepada cahaya matahari.

Kemurungan ini mampu mendorong manusia menjadi delusional dan membunuh diri. Kes bunuh diri di musim sejuk sememangnya sering meningkat. Ia bukanlah satu situasi yang baik buat saya.

Namun alhamdulillah dengan kekuatan dan izin Allah saya mampu menanganinya dengan baik. Saya banyak mendekatkan diri dengan tuhan, mengaji dan sentiasa berdoa. Surah al-Insyirah sering menjadi amalan harian saya hingga sudah hafal. Ibu juga buat solat hajat khas untuk saya, alhamdulillah.

Vocket: Bagaimana pula penerimaan host atau mereka yang hanan baru kenal sewaktu travel bila tahu tentang penyakit Hanan, atau Hanan tak ceritakan kepada mereka?

Hanan: Saya tidak menceritakan tentang penyakit ini kepada host, tetapi pernah membincangkan tentang perkara ini bersama beberapa orang yang ada pengetahuan tentang psykologi. Ada yang menyatakan rasa bimbang kerana saya berseorangan. Namun saya yakin, kuasa Allah mengatasi segalanya.

Vocket: Bagaimana pula Hanan dapatkan duit atau cari duit semasa travel? Jika tak keberatan untuk berkongsi.

Hanan: Minggu pertama tiba di London, atas kecuaian sendiri saya kehilangan dompet yang mengandungi duit tunai, kad pengenalan, kad atm dan lesen memandu. Saya tidak dapat keluarkan duit yang sepatutnya jadi bekalan dan belanja kembara saya sehingga ke saat ini.

Kecuaian yang terjadi juga sebenarnya di akibatkan perubahan mood yang mendadak pada masa itu. Alhamdulillah salah seorang daripada 2 sahabat yang bersama saya ke London di awal pengembaraan sudi meninggalkan kad ATM beliau kepada saya untuk digunakan bagi membuat pembelian tiket bas dan tempahan hostel.

Di London saya bekerja secara sambilan. Pelbagai jenis pekerjaan saya lakukan secara freelance. Saya juga membuat kerja sambilan sebagai tourguide kepada traveler daripada Malaysia.

Selain tinggal di hostel saya juga mengembara dengan cara yang agak survivor dan tanpa modal yang besar iaitu hitchike, couchsurfing, volunteering dengan cara helpx dan menumpang di rumah orang tempatan.

Vocket: Setakat ini dah lebih 7 bulan Hanan travel sepenuh masa, apakah perubahan paling ketara yang Hanan rasai?

Hanan: Banyak perubahan yang saya lalui, tetapi kebanyakannya melibatkan spiritual dan keyakinan diri. Masalah insomnia juga semakin pulih. Maka betul lah kata orang travel itu universiti jalanan yang sebenar.

Bila saya travel secara solo, pergantungan saya sepenuhnya hanya kepada tuhan. Perancangan kita tak mampu menangani perancangan tuhan yang jauh lebih baik.

Setiap sakit, susah, payah dan penderitaan yang dilalui selama ini saya boleh lihat hikmahnya dengan jelas sepanjang pengembaraan. Saya lebih mendalami erti syukur, saya semakin temui diri yang selama ini hilang lost entah ke mana.

Saya belajar pelbagai ilmu termasuklah dari segi survival skill. Saya nampak hikmah di sebalik penyakit ini. Penyakit yang juga dianggap anugerah dalam penderitaan.

Ada masanya phase manic saya amat membantu. Salah satunya semasa melalui pengalaman di tahan imigresen di sempadan Calais untuk masuk semula ke London tempohari. Saya tiada return tiket dan disoal siasat hampir 3 jam dalam tahanan mereka. Alhamdulillah, kerana saya dalam phase manic saya dapat menjawab setiap soalan dengan lancar dan akhirnya mereka pula respect mendengar kisah pengembaraan saya sebagai female solo traveler dari negara Malaysia.

Tips saya mudah – tawakkal, yakin dan berdoalah. Sesungguhnya tuhan pemegang hati manusia-manusia ini. Jawablah setiap soalan dengan tenang, kita bukan penjenayah, apa yang harus ditakutkan?

Cuma jawablah mengikut logik dan buatlah kajian dahulu tentang undang-undang mereka. Jangan langgar secara membabi buta. InsyaAllah selamat.

Vocket: Dulu, sewaktu mula-mula nak travel, Hanan bermula dari negara mana? Dan Kemudiannya bergerak ke mana?

Hanan: Saya mulakan dari London dan sekitar United Kingdom, Scotland, Paris, Belgium Amsterdam, Germany kembali ke Amsterdam semula (kerana sakit, anxiety attack yang teruk semasa di Cologne Germany), Budhapest, Switzerland dan sekarang kembali ke UK.

Vocket: Pesanan buat pembaca Vocket. Mungkin ada antara mereka juga menghadapi masalah yang sama seperti Hanan.

Hanan: Buat masyarakat amnya, janganlah memandang remeh atau sinikal terhadap penyakit mental disorder. Jika tiada ilmu dan kesedaran tentang ini dikhuatiri ia membawa keburukan dalam hidup anda, orang tersayang atau ahli keluarga. Ambil tahu serba sedikit tentang mental disorder. Jangan terlalu meletakkan stigma negatif terhadap keseluruhan jenis disorder ini.

Sesungguhnya masyarakat di barat lebih terbuka tentang perkara sebegini. Bukan mahu menyanjung masyarakat barat, ianya realiti. Jauh di sudut hati saya sentiasa berdoa agar masyarakat kita juga akan lebih terbuka tentang isu ini.

Ia bukanlah perkara baru dalam dunia hari ini, ia masalah kita bersama. Kita tidak tahu siapa di antara kita yang sakit begini? Penyakit fizikal orang nampak jelas penderitaannya. Penyakit ini bagi saya ibarat seperti syurga dan neraka berada bersebelahan dalam otak, sekelip mata ia boleh bertukar.

Ianya satu penyiksaan yang tidak dapat digambarkan. Lillahi ia tak mudah untuk kami pesakit laluinya, ia bukan dibuat-buat. Bagi yang mudah melemparkan kata-kata kami pesakit bipolar adalah gila, belajarlah menjaga hati orang lain.

Orang gila itu yang makan sampah tepi jalan. Ramai di antara tokoh-tokoh hebat yang mempunyai penyakit ini. Antaranya Vincent Van Gough yang merupakan pelukis teragung di Eropah, Ernest Miller Hemingway yang merupakan seorang novelis, pengarang cerita pendek dan jurnalis Amerika, Carrie Fisher pelakon (membawa watak Princess Leiya dalam Star Wars) yang juga penulis buku dan tokoh yang paling berpengaruh dalam membuka minda masyarakat barat agar lebih terbuka tentang penyakit mental.

Menurut seorang pakar psykologi yang kebetulan saya temui di Amsterdam, beliau mengatakan pengasas Apple iaitu Steve jobs juga mempunyai bipolar disorder selain daripada menderita kanser.

Ada beberapa tokoh lain yang boleh anda Google di internet. Anda juga boleh tonton beberap filem berkaitan bipolar disorder. Antara yang terbaik adalah “Touched With Fire” “The Ghost & The Whale” “Repentance” “Silver Lining Playbooks” dan “Michael Clayton”.

Akhir sekali, bagi anda yang mempunyai kawan, keluarga, suami, isteri, anak atau siapa sekalipun yang anda ketahui ada penyakit bipolar disorder atau anxiety atau apa sahaja masalah mental seperti ini, berikanlah kasih sayang dan sokongan yang sepatutnya.

Sokongan daripada anda amatlah besar bagi pesakit seperti kami ini. Macam saya, saya amat bertuah kerana walaupun keluarga agak kurang faham tentang ini, tapi saya mempunyai seorang sahabat yang tidak pernah jemu mendengar dan membantu dari segi sokongan moral walaupun dari jauh.

Setiap kali saya mengalami depresi, saya akan hubungi beliau. Dia amat penyabar orangnya. Dia salah satu sumber kekuatan saya selain tuhan dan keluarga. Bagi pesakit lain, nasihat saya jangan pendam, luahkan pada tuhan, keluarga atau sahabat yang boleh dipercayai.

Jangan luah pada sebarang orang, kerana manusia ada bermacam jenis. Ada juga jenis yang sekadar ingin tahu, malahan dibelakang anda mereka ini menjadikan kekurangan dan masalah anda sebagai bahan atau topik kutukan pula.

Sentiasa buat istikharah, minta tuhan dorong kita ke arah sahabat yang baik. Bagi sahabat yang memahami keadaanku ini, sesungguhnya hanya tuhan yang akan membalas segala kebaikanmu. Amin.

Terima kasih Hanan atas perkongsian menarik di Vocket. Untuk pengetahuan, statistik menunjukkan 1 daripada 3 orang dewasa di negara ini mengidap masalah kesihatan mental. Melihat penderitaan yang dilalui oleh Hanan dan pesakit mental lain, sewajarnya kita menghulurkan sokongan dan bantuan tidak berbelah bagi buat mereka.

Malah tidak keterlaluan jika saya katakan, mereka ini juga mampu menyumbang dan memberi impak yang besar dalam pembangunan negara jika diberi peluang dan sokongan yang betul.

Baca lagi: Pemuda Ini Mahu Masyarakat Buang Stigma Terhadap OKU Mental